Source: http://scripta.kotus.fi/visk/sisallys.php?p=1230
Timestamp: 2020-08-08 10:02:19+00:00

Document:
VISK - § 1230 Nominatiivi eri lauseenjäsenissä ja rakenteissa
SISÄLLYS > ILMIÖT > Sijamuotojen syntaksia ja semantiikkaa > Kieliopilliset sijat > Nominatiivi > § 1230 Nominatiivi eri lauseenjäsenissä ja rakenteissa
Nominatiivilla ei ole yksikössä sijapäätettä. Monikkomuodossa esiintyvä ‑t ilmaisee sekä monikkoa että sijaa: lapset.
Subjektin, predikatiivin ja objektin sijana nominatiivi ilmaisee, että kyseessä on rajattu entiteetti, jaotontarkoitteinen yksilö tai määräinen joukko tai kokonaisuus. Subjektin sijana nominatiivi osoittaa subjektin tarkoitteen määräyksilöksi tai kvantitatiivisesti määräiseksi joukoksi (» § 916).
Joku mies kysyy sinua! (k) | Taksitolpalla oli sopivasti auto, – –. (k) | Mutta nyt tapahtui ihme: – –. (l) | Miksi tytöt eivät pelaa tietokonepelejä? (L) | – –, häät olivat hyvin pienet. (k)
Objektinkin nominatiivi osoittaa kvantitatiivisesti määräiseksi. Nominatiiviobjekti esiintyy tulkinnaltaan myönteisessä, aspektiltaan rajatussa lauseessa: nominatiivi on aina monikollisen totaaliobjektin sija ja yksikössä totaaliobjektin sija passiivi- ja imperatiivilauseissa sekä nesessiivirakenteessa (» § 934).
Sain rahat postissa. | Kimmo sentään houkutteli ne tyypit työntekoon, – –. (l) | Tässä elokuvassa oli joku tyyppi ammuttu haulikolla, – –. (k) | – – no lue se kortti, kai siinä on selitys. (k) | Ei voi ottaa riskiä, täytyy tietää kohderyhmä. (k)
Predikatiivin sijana nominatiivi heijastaa pitkälti subjektin jaottomuutta (» § 946):
Ruisleipä oli hiukan kohokuorinen, mutta lämmin. (k) | Naapurin mies on lääkäri, – –. (k) | Säännöt ovat selvät – ei tupakointia huoneissa, – –. (l) | Hänen silmänsä olivat hyvin tummat ja vakavat. (k) | Pekka Tirkkonen ja Pasi Kuivalainen ovat parhaat pelaajat. (l)
Määräistä merkitystä nominatiivi ilmaisee myös osman (» § 973) ja statusrakenteen ”subjektin” sijana (» § 877).
Koko vuosi sianlihaa on syöty enemmän kuin vuosiin. (l) | Seisoin pyyhe kädessä ja yritin kuunnella. (k) | Kädet täristen hän vetää esiin leikekansion. (k)
Lisäksi nominatiivia käytetään etenkin puhutussa kielessä tietyin ehdoin nesessiivirakenteen subjektin sijana: tsiniäkö se piti olla (p) (» § 920). Myös lohkeamissa nominatiivimuoto on tavallinen: se toinen naapuri ni sitä mä en vielä tunne (» § 1018). Lisäksi nominatiivisijainen numeraali on subjektina tai objektina toimivan lausekkeen edussana taikka kvanttorirakenteen keskeinen osa:
Koho näki, kuinka kolme nuorta poikaa yritti varastaa nahkatakin – –. (L) | – – käytävällä tapasin kolme kohtalotoveria. (E) | Asunto oli hyvin suuri. Huoneita siinä oli viisi, – –. (k)
Nominatiivi on myös parissa tapauksessa mahdollinen adposition täydennyksen sijana: hetki sitten, korot mukaan lukien (» § 688).
Nominatiivilla ei määräisyyden ilmaisemisen lisäksi ole erityismerkityksiä. Nominatiivisijaisten ilmausten erilaisia käyttöjä voi vain luetella: Erisnimen nimikemääritteet ovat määräehdoin nominatiivissa, vaikka substantiivin etumääritteenä oleva substantiivi on yleensä genetiivissä: johtaja Miettiselle, hotelli Presidenttiin (» § 599). Nominatiivisijainen sana voi olla myös luokittelevan substantiivin tunnistemääritteenä: romaanissa Sinuhe (» § 567 – 568). Lisäksi nominatiivi on yhdyssanojen määriteosan tavallisin sija: kivitalo, mustamaalata, Sinuhe-romaani (» § 409 – 410). Se voi tällöin esiintyä paikallissijankin tehtävässä: kotimatka vrt. matka kotiin, kloorivalkaistu vrt. valkaista kloorilla (» § 415).
Nominatiivi on kiteytynyt muutamiin toistuvuuden ja ajankohdan ilmauksiin:
Laadukasta opetusta joka päivä. (E) | Ammatissani joudun paikallissijojen nimitysten kanssa tekemisiin harva se päivä. (a) | Olisi kiva tavata joku kerta (L) | Tammikuun seitsemäs Jari Isometsä viihdyttää sekä lyhytsuksikisassa että vapaan tyylin kympillä – –. (l) vrt. seitsemäntenä | Tilaisuus alkaa klo 10. vrt. kymmeneltä
Nominatiivi esiintyy myös ’per’-merkityksisissä ilmauksissa: Lapsen hoitaminen kotona maksaa keskimäärin 1 600 markkaa bruttona per lapsi kuukaudessa. (l); Mikroluokkalisenssi on 30 euroa ensimmäinen lisenssi ja 20 euroa loput lisenssit, – – (E).

References: § 1230
 § 1230
 § 916
 § 934
 § 946
 § 973
 § 877
 § 920
 § 1018
 § 688
 § 599
 § 567
 § 409
 § 415